Gedenkdiens om woordman te groet | Netwerk24
Gedenkdiens om woordman te groet
Deur Annette Theron 09 Julie 2019 06:00
Ds. Kobus Pretorius het Donderdag op Fred Boshoff se gedenkdiens twee gedigte voorgelees uit die digbundel Wonderoë en Stiltewoorde, wat Fred hier lees. Foto: Annette Theron
Riviersonderend se woordman, Fred Boshoff, se gedenkdiens is Donderdag deur ds. Kobus Pretorius gelei.
Ds. Pretorius het vertel dat Fred se bydrae tot die gemeenskap van onskatbare waarde was en dat hy ’n mense-mens was. “Hy het voluit geleef vir sy medemens.”
Letty-Ann Möller, ’n omroeper op Radio Overberg, het namens Faan Steyn ’n huldeblyk gelewer.
Steyn het Fred leer ken toe hy tydens siekte ’n boek wou skryf oor sy lewenservaringe. Volgens Steyn was dit die gesels oor koppies koffie wat die lekkerste was en wat hy altyd sal onthou.
Fred het ná voltooiing van sy BA-graad eers by Beeld, daarna by die Pretoria News en laastens by Rekord in Pretoria as joernalis gewerk. Hy het ’n omvattende bydrae as skrywer, digter, vertaler, subredakteur en mentor vir jong skrywers gelewer. Ná 35 jaar in die koerantbedryf het Fred afgetree en in 2015 as korrespondent by die Theewaterskloof en Kaap Agulhas Gazette aangesluit.
Fred was die outeur van tien publikasies. Steyn se huldeblyk verwys ook na Fred as ’n mense-mens, “innemend en behulpsaam. ’n Besondere familiemens wat terdeë gemis sal word. Hy was iemand wat nie kwaad in ander gesien het nie”. Steyn noem voorts dat as ’n gemeenskapsgerigte Riviersonderender en lid van die NG kerk hy ’n leemte sal laat wat moeilik gevul kan word.
Elize du Plessis, Fred se lewensmaat, het na afloop van die gedenkdiens hartseer gesê sy mis vir Fred, “ongelooflik baie . . .”